Πιθανότατα να έχετε ήδη εντάξει στην καθημερινότητά σας τεχνητά γλυκαντικά ή άλλα υποκατάστατα της ζάχαρης, προκειμένου να μειώσετε ή και να καταργήσετε τη ζάχαρη. Πόσο καλά όμως γνωρίζετε τι είνα όλα αυτά τα γλυκαντικά και τι πιθανές επιπτώσεις μπορεί να έχουν στην υγεία σας; Με τον γενικό όρο «υποκατάστατα ζάχαρης» χαρακτηρίζονται όλες οι γλυκαντικές ουσίες που χρησιμοποιούνται αντί της τυποποιημένης επιτραπέζιας ζάχαρης (σουκρόζη). Τα τεχνητά γλυκαντικά είναι μόνο ένα από τα πολλά είδη υποκατάστατων της ζάχαρης και είναι ουσίες που συναντάμε συνήθως σε τρόφιμα και αναψυκτικά με την επισήμανση ‘χωρίς ζάχαρη’, ‘light’ ή ‘diet’. Τα τεχνητά γλυκαντικά είναι αρκετά δημοφιλής επιλογή αντί της ζάχαρης διότι δεν περιέχουν θερμίδες, ενώ επίσης προσφέρουν πολλαπλάσια γλυκύτητα από αυτή της ζάχαρης, σε πολύ μικρότερη ποσότητα.. Παρ’ όλα αυτά, τα τεχνητά γλυκαντικά και τα υποκατάστατα της ζάχαρης αν και μπορούν να αποτελέσουν σύμμαχό σας στο αδυνάτισμα, δεν αποτελούν πανάκεια και πολλά από αυτά βρίσκονται ακόμη υπό διερεύνηση ως προς τις επιπτώσεις τους στην υγεία μακροπρόθεσμα.. Γενικά, καλό θα είναι να έχετε πάντα υπόψη ότι τα τρόφιμα ‘χωρίς ζάχαρη’ δεν είναι απαραιτήτως και χωρίς θερμίδες ή υγιεινά, που σημαίνει ότι θέλουν προσοχή αν προσπαθείτε να χάσετε βάρος, ενώ επίσης κάποια γλυκαντικά που χαρακτηρίζονται “φυσικά”, στην πραγματικότητα έχουν υποστεί επεξεργασία ή ραφινάρισμα, όπως π.χ. η στέβια. Επιπλέον, πολλά επεξεργασμένα τρόφιμα που περιέχουν υποκατάστατα της ζάχαρης, δεν προσφέρουν τα ίδια οφέλη για την υγεία όσο οι πλήρεις μη επεξεργασμένες τροφές, όπως τα φρούτα και τα λαχανικά. Συνεπώς, καλό θα είναι υποκατάστατα ζάχαρης και τεχνητά γλυκαντικά να καταναλώνονται με μέτρο και πάντα με τη σύμφωνη γνώμη του διαιτολόγου ή του γιατρού σας.